  Майя Бывальцева 12-тӥ но 13-тӥ толсуре Ижкарысь куасэн бызьылонъя Г. А. Кулакова нимо огъетын «Легендаослэн тол кубоксы» («Зимний Кубок легенд») усьтэм элькун ӵошатсконъёс ортчозы. Куриськонъёсты кутон 10-тӥ толсуре 15 часын йылпумъяськоз. Со сярысь улосвыл тӧролэн но кивалтэтлэн пресс-службазы ивортӥз. 2007-тӥ арын но собере вордскемъёс ӵошатсконъёсы пыриськыны уг быгато Нырысетӥ нуналаз воргоронъёс но пиос эркын амалэн 10 иськемез ортчозы, нош нылкышноос - 5 иськемез, быдэ вуымтэ нылъёс но пиос - 3 иськемез. 13-тӥ толсуре со дистанциосын ик классика амалэн бызьылонъёс радъяськозы. Вормисьёсты но призёръёсты грамотаосын, медальёсын но кубокъёсын, озьы ик куасэн бызьылонъя огъетлэсь дуно кузьымъёсын пусъёзы. Ӵошатсконэ пыриськисьёс 2014-тӥ арысь Олимпиадалэн куинь полэс вице-чемпионэныз Максим Вылегжанинэн одӥг куас сюрес вылын устолыксыя мертаськыны быгатозы. Нош ужрадэз усьтонэ куасэн бызьылон спортысь легендаос Галина Кулакова, Тамара Тихонова но Владимир Никитин пыриськозы. Куасэн бызьылонъя элькун федераци ӵошатсконэ пыриськыны мылкыд карисьёслэсь 400-лэсь трос куриськонъёсты кутӥз ни – Удмуртиысь, Татарстанысь, Москваысь, Пермь шаерысь, Ханты-Манси автоном округысь, Калуга, Москва, Свердловск но Белгород улосвылъёсысь. Ӵошатсконэ пыриськон понна эмчилэсь справка но спортэн вырыны лэзёнэн («куасэн бызьылон» пусъетэн) страховка луыны кулэ. Куриськонъёсты федерацилэн  пыр сётоно. Ватсаса юанъёсын +7 (922) 684-57-76 номеро телефон пыр жингыртыны луэ «Легендаослэн тол кубоксы» элькун ӵошатсконъёс кыкетӥ арзэ радъясько ни. 2019-тӥ арын стартэ 390 спортсменъёс но куасэз яратӥсьёс потӥзы. 2021-тӥ арын инвожое куасэн бызьылонъя огъетын «Легендаослэсь гужем кубоксэс» - питрано куасэн бызьылонъя но кроссъя ӵошатсконъёс – радъяны малпало. Тегъёс: Спорт Ижкар Удмуртия куасэнбызьылон  